Gigaba: 'Kabinetskommeling raak nie rand' | Maroela Media
Malusi Gigaba, minister van finansies, het Donderdag ontken dat pres. Jacob Zuma se onlangse kabinetskommeling die verswakking van die rand tot gevolg gehad het.
Die rand het op 30 Maart skerp begin daal nadat die nuus van Zuma se kabinetskommeling aan die lig gekom het. Dit was veral Pravin Gordhan, voormalige minister van finansies, en sy adjunk Mcebisi Jonas, se afdanking wat hiertoe bygedra het.
Gigaba het dié uitlating gemaak by die Wêreld- Ekonomiese Forum (WEF) se Afrika-beraad wat tans in Durban gehou word. Hy het gepraat oor Afrika se vooruitsigte vir ekonomiese groei en terselfdertyd aangevoer dat die rand nog altyd wisselvallig was.
"Die wisselkoers is oukei. Dit het niks te doen met die kabinetskommeling nie want dit gebeur nie gereeld nie," het Gigaba gesê.
"Dit kan soms te doen hê met die veranderinge in die departement van finansies maar die rand is ten spyte daarvan lank reeds wisselvallig. Daar was 'n tyd wat die rand by R18 teen die Amerikaanse dollar gedraai het," het hy bygevoeg.
Bronwyn Nielson, moderator van die sessie en uitvoerende hoof van CNBC Afrika, het beaam wat Gigaba gesê het en bygevoeg dat selfs die land se geldeenheidstrategiebepalers nie seker is waarheen die geldeenheid op pad is nie. Daar is wel toegegee dat die rand ook verswak het toe daar drie ministers van finansies in een week was.
Gigaba het gesê beleggers het niks om te vrees as Zuma uittree as president nie omdat Suid-Afrika 'n grondwetlike demokrasie en sterk instellings het.
"Suid-Afrika is 'n demokratiese land. Ons gaan elke paar jaar deur 'n verkiesingstydperk. Ek dink nie dis nodig dat mense paniekerig raak daaroor nie, dis deel van ons land en ons moet dit aanvaar," het Gigaba gesê.
"In ons land het die leierskapsveranderinge wat ons ondergaan het nog altyd deur 'n demokratiese proses plaasgevind en was dit vreedsaam," het Gigaba bygevoeg.
Meer as 1 000 afgevaardigdes van meer as 100 lande sal Vrydag die ekonomiese groei van Afrika bespreek.
MALusi? Seker weer jou "adviseurs" wat jou help om die absurdheid te uiter? Om SO arrogant dom astrant te wees en te dink die intellek van die wereld lag hulself nie stukkend nie? En jys die minister van wat? Snaaks EN Skokkend saam. Maar.dan deel jy ook die verhoog met BOB van hier langs ons wat sê ZIM is no way onstabiel!!!!!!! As dit is wat jy in die openbaar kwytraak, wat bedunk en doen jy en Zuma se ander handpoppe nie in die donkerte van jul eie "wysheid" nie?
Weet die man waarvan hy praat. Hy het seker so verneem van sy raadgewer.
Ai Gigaba, in jou wildste drome sal jy nooit op die hoë vlak kan wees van Pravin Gordhan. Skrik wakker ou Seun, en ruik die verrotting. Jy is maar net nog 'n "puppet on a string". Hoe hoog gaan jy nog spring?